《送周颜游章贡》
宋代·陈文蔚

忆昔吾先师，慷慨歌远游。
超忽凌入荒，咫尺视九州。
东将征暘凌，挂衣扶桑头。
西不畏羊肠，而以摧其辀。
南辕有遐眺，直指百粤陬。
北驾何所之，亦欲穷燕幽。
堕地弧矢志，壮岁无不酬。
肯学鄙丈夫，拘剪守一丘。
今日因送子，歌此临清流。
江深不可极，负重万斛舟。
慨然动高兴，不作贾胡留。
发足真自此，行矣万里修。
倘或跨疲蹇，路长殊可忧。
愿言自努力，岁晚当遂谋。
江山有会意，寄书传置邮。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。